Curriebeker se halfeindstryde is bevestig | Maroela Media
Shaun Reynolds (Foto: GB Jordaan)
Die Leeus het 'n tuishalfeindstryd in die sakkie nadat hulle Griekwas met 27-26 in nóg 'n dramatiese stryd in Kimberley geklop het.
Die Johannesburgers het nou 22 ligapunte – een meer as die manne van Kimberley wat ook vir hul eerste Curriebeker-halfeindstryd in járe gekwalifiseer het.
Gister het die besoekers die eerste 40 minute van die spel oorheers en 'n gemaklike rustydvoorsprong van 19-7 opgestapel, maar onder Brent Janse van Rensburg se bekwame toesig is Griekwas 'n perd van 'n ander kleur.
Hulle het met 'n uitstekende terugvegpoging vorendag gekom en het selfs die voortou in die tweede helfte geneem.
Met die telling 26-24 in die tuisspan se guns het hulle egter 'n oortreding binne die bereik van die Leeus se Shaun Reynolds se skopvoet begaan, en die Johannesburgers se losskakel het die bal sekuur tussendeur die pale gejaag om Griekwas-harte te breek.
Leeus: Drieë: Stean Pienaar (2), Tyrone Green en Madosh Tambwe. Doelskoppe: Shaun Reynolds (2). Strafskop: Reynolds.
Griekwas: Drieë: Gideon van der Merwe (2), AJ le Roux, Wilmar Arnoldi. Doelskoppe: George Whitehead (3).
Leon Schuster, Robbie Wessels en duisende ander Cheetahs-ondersteuners het waarskynlik gisteraand lekker fees gevier nadat die Vrystaters die Westelike Provinsie met 38-33 in Bloemfontein getroef het om eerste op die Curriebeker-punteleer te eindig.
Dit was egter die besoekers wat soos vetgesmeerde blitse weggespring het en ná 'n paar minute se spel het hulle 'n sterk voorsprong van 19-0 opgebou.
Tog het die Cheetahs se vasberadenheid, Ox Nche se bobaas-skrumwerk en Franco Smith se slimheid gesorg dat hulle dié wa deur die drif getrek het.
Cheetahs: Drieë: William Small-Smith, Joseph Dweba, Tian Meyer, Darren Adonis, Ox Nche en Jasper Wiese. Doelskoppe: Tian Schoeman (4).
Westelike Provinsie: Drieë: Wilco Louw, Dillyn Leyds en Scarra Ntubeni. Doelskoppe: SP Marais (3). Strafskoppe: Marais (4).
Sanele Nohamba het 18 van die Haaie se punte op Loftus aangeteken. Foto: GB Jordaan.
Op Loftus Versfeld het die Haaie geweet wat hulle moes doen om 'n halfeindstrydplek te verseker: Kry ten minste 'n bonuspunt. En dit is presies wat die Durbaniete gedoen het toe hulle die Pretorianers met 48-40 gewen het.
Wanneer die toeskouers poog om 'n Mexikaanse golf daar op die blou plastiekstoele aan die gang te kry, is die spel op die veld waarskynlik nie van die interessantste nie. Tog het die kragmeting 88 punte opgelewer en dit was deurspek met pragspel (Aphelele Fassi), juweeldrieë (Rhyno Smith) en 'n rooi kaart (Johnny Kotze).
Die Bulle het net bo die Pumas op die punteleer geëindig wat beteken dat hulle nie in die promosie/relegasie-kragmeting betrokke sal wees nie, maar hulle seisoen is steeds teleurstellend as jy hul goeie Superrugby-veldtog in ag neem.
Blou Bulle: Drieë: Johnny Kotze, Lizo Gqoboka, Manie Libbok, Cornal Hendricks, Ruan Steenkamp, Tim Agaba. Doelskoppe: Libbok (4), Vaughan Isaacs.
Haaie: Drieë: Thomas du Toit, Jacques Vermeulen, Andre Esterhuizen, Jeremy Ward, Kobus van Wyk, Rhyno Smith. Doelskoppe: Nohamba (6). Strafskoppe: Nohamba (2).
Cheetahs 22 punte
Leeus 22 punte
Griekwas 21 punte
Westelike Provinsie 14 punte
Blou Bulle 10 punte
Pumas 9 punte
Hoe die halfeindstrydbepalings lyk:
Cheetahs teen die Haaie
Leeus teen die Griekwas
Wie sou dit kon raai 'n jaar of ses terug: Nie die wp óf bulle in uitspeel wedstryde nie! Het curriebeker sy prestige verloor of het noord en suid hul spelers verloor…?
Go Lions! En daar val die WP plat ha ha ha. WP = Weer Probeer. Groot fout met die kultuur daar in die province in.
WP rugby se probleem lê by hul administrateurs. Die provinsie het top skolespelers, maar hul prioriteite en agenda op seniorvlak is bedenklik.
Die probleem vir my as blou bul ondersteener is die vraag het ons afrigters wat weet wat hulle doen. Hoe is dit moontlik op die einde van n seisoen dat spelers nog hoog tekel. Spelers wat top was laasjaar en vorige jare is vrot en gaan na ander spanne toe.Ek glo die spelers wat leeus toe is gaan weer top spelers raak.
OnderstEUners is baie gou om kritiek te lewer maar op ou einde is dit die spelers op die veld nie die afrigters. So as jy sienplan a werk nie gebruik plan b en geen afrigter kan vir mis "tackles, patetiese balhantering en verkeerde besluite blameer word nie. Maar ja ek dink as 'n ander span se ondersteuner dat daar moet bietjie na ander afrigters vir die Bulle gekyk word. Sou ek dit nou geniet het as ou Naas hulle kon afrig en die manne het weer met trots gespeel.